ლიანდაგის რემონტი

ლიანდაგის რემონტი — რკინიგზის სალიანდაგო სამუშაოები ლიანდაგის ზედნაშენის განახლებისათვის მისი ელემენტების მთლიანი ან ნაწილობრივი შეცვლით, ბალასტის გაწმენდით, გრძივ პროფილში და გეგმაში რკინიგზის ლიანდაგის გასწორებით მიწის ვაკისის გაჯანსაღებასთან ერთად.

მომავალი წლის მიმდინარე დაგეგმვა ხორციელდება ლიანდაგის ფაქტიური მდგომარეობიდან გამომდინარე ამა თუ იმ შეკეთების სახეობის კრიტერიუმის მიხედვით, რომელიც განისაზღვრება ლიანდაგის მდგომარეობისა და შენახვისა კომისიური დათვალიერების შედეგებისა და დიაგნოსტიკური საშუალებებით მისი პარამეტრების შემოწმებით, ასევე ლიანდაგის კატეგორიის შესახებ საპასპორტო მონაცემების, ზედნაშენის კონსტრუქციის, ლიანდაგის გეგმისა და პროფილის, გატარებული ტონაჟის და სხვა მონაცემების საფუძველზე. ამასთან ლიანდაგის გაძლიერებული კაპიტალური ან კაპიტალური შეკეთების დაგეგმვისას გათვალისწინებული უნდა იყოს უახლოესი 5 წლის განმავლობაში მატარებელთა მოძრაობის სიჩქარის და მონაცემების პროგნოზირებადი ცვლილებები, რომლებმაც შეიძლება გამოიწვიოს ლიანდაგის კატეგორიის შეცვლა.

რემონტის სახეობები
ლიანდაგის კაპიტალური შეკეთება ახალი მასალებით — განკუთვნილია პირველი და მეორე კატეგორიის ლიანდაგის ზედნაშენის კომპლექსური განახლებისათვის (ისრული გადამყვანების — 1—3 კატეგორიის ლიანდაგებზე) ბალასტის პრიზმისა და მიწის ვაკისის მზიდუნარიანობის გაზრდასთან ერთად. შეკეთების მიმდინარეობისას ხორციელდება სალიანდაგო რგოლების მთლიანი ცვლა ახალი მასალებისგან შეკერილი სალიანდაგო რგოლებით, ღორღის ბალასტის გაწმენდა 400 მმ-ზე მეტი სიღრმით ან ასბესტის ბალასტის შეცვლა ღორღის ბალასტით, ლიანდაგის საპროექტო ნიშნულზე დასაყენებლად მისი გასწორება და გამოტენვა პროფილში და გეგმაში, წყალმომცილებელთა რემონტი და პროექტით გათვალისწინებული სხვა სახის სამუშაობი. ცალკე პროექტით ხორციელდება მიწის ვაკისში წარმოქმნილი ამონაშხეფი ადგილების ლიკვიდაცია და მისი მზიდუნარიანობის ამაღლება.

ლიანდაგის კაპიტალური შეკეთება ძველვარგისი მასალებით — მიზნად ისახავს 3–5 კატეგორიის ლიანდაგებზე სალიანდაგო რგოლების შეცვლას (ისრული გადამყვანების — 4—5 კატეგორიის ლიანდაგებზე) უფრო მძლავრი ან არანაკლები ცვეთის, მთლიანად ძველვარგისი მასალებით შეკერილი, ან ახალმასალა ნარევი ძველვარგისი მასალებით შეკერილი სალიანდაგო რგოლებით. თან ახლავს ღორღის ბალასტის გაწმენდა 250—400 მმ-ის სიღრმეზე.

ლიანდაგის გაძლიერებული საშუალო შეკეთება — მიზნად ისახავს ბალასტის პრიზმის მზიდუნარიანობის აღდგენას ღორღის ბალასტის გაწმენდის გზით ან ასბესტის ბალასტის ღორღის ბალასტით შეცვლას და ლიანდაგის ნიშნულის შემცირებას. ლიანდაგის ნიშნულის შემცირება აუცილებელია იმ უბნებზე, სადაც ბალასტის პრიზმა აღემატება დასაშვებ ნორმებს ან სადაც ლიანდაგის შემდეგი წამოწევა შეზღუდულია საკონტაქტო ხაზამდე ან სხვა ნაგებობამდე დასაშვები საგაბარიტო მანძილით.

ლიანდაგის საშუალო შეკეთება — მიზნად ისახავს ბალასტის პრიზმის გაჯანსაღებას, დეფექტური შპლების და სარელსო სამაგრების შეცვლას. ხორციელდება ღორღის მთლიანი გაწმენდა 250—400 მმ სიღრმეზე ან სხვა სახის ბალასტის შეცვლა არანაკლებ 150 მმ სიღრმეზე, ასევე წყალმომცილებლების გაწმენდა.

ლიანდაგის აწევითი შეკეთება — მიზნად ისახავს შპალქვეშა საფუძვლის თანაბარი დრეკადობის ფუნქციების აღდგენას ლიანდაგის მთლიანი წამოწევის და გაწორების გზით შპლების გამოტენვით, ასევე უვარგისი შპლების შეცვლას და ბალასტის დრენირებადი თვისებების ნაწილობრივ აღდგენას. შეკეთების წარმოებისას ხორციელდება ბალასტის დამატებით ლიანდაგის წამოწევა 50—60 მმ-ით, ლიანდაგის მთლიანი გასწორება და შპლების გამოტენვა, ამონაშხეფ ადგილებში საშპლე ყუთებში და შპლების ბოლოებში ღორღის ლოკალური გაწმენდა არანაკლებ 100 მმ-სა შპლის ფუძიდან, ხოლო ბალასტის სხვა სახეობების დროს — მისი ნაწილობრივი შეცვლა ახლით, უვარგისი შპლების და სამაგრი ნაწილების შეცვლა, წყალამრიდების გაწმენდა და სხვა სახის სამუშაოები.

რელსებისა და ისრული გადამყვანების ლითონის ნაწილების მთლიანი ცვლა — ხორციელდება ლიანდაგის კაპიტალურ შეკეთებებს შორის რელსებისა და ისრული გადამყვანების განახლების ან გაძლიერების მიზნით.

რელსების გახეხვა — მიზნად ისახავს ტალღისებური ცვეთის და მოკლე სიგრძის უსწორმასწორობის აღმოფხვრას რელსის თავის ზედაპირზე ლიანდაგზე რკინიგზის მოძრავი შემადგენლობის ვიბრაციული ზემოქმედების შემცირების გზით.

ლიანდაგის გეგმიურ-გამაფრთხილებელი გასწორება — მიზნად ისახავს შპალქვეშა საფუძვლის თანაბარი დრეკადობის ფუნქციების აღდგენას და გეგმაში და თარაზოში არათანაბარი გადახრების, ასევე ლიანდაგის ჯდენების შესამცირებლად. ლიანდაგის რემონტის დროს ხორციელდება მისი მთლიანი გასწორება შპლების გამოტენვასთან ერთად, რეხტირება, რელსის ფუძის ქვეშ არსებული მარეგულირებელი საფენების მოშორება, უვარგისი შპლებისა და სარელსო სამაგრების შეცვლა, საპირაპირე ღრეჩოების დარეგულირება.